Armata israeliană le-a cerut palestinienilor din Rafah să plece din zonă, semn că atacurile nu se vor opri, notează Mediafax.
Israelul le-a cerut sâmbătă palestinienilor din mai multe zone din orașul Rafah, situat în sudul Fâșiei Gaza, să se evacueze și să se îndrepte spre ”o zonă umanitară extinsă în Al-Mawasi”.
Într-o postare pe site-ul de socializare X, un purtător de cuvânt al armatei israeliene a cerut, de asemenea, locuitorilor și persoanelor strămutate din zona Jabalia din nordul Gaza și din alte 11 zone din enclavă să se îndrepte imediat către locurile aflate la vest de Gaza, relatează Reuters.
37 de oameni, dintre care 24 din zonele centrale din Gaza, au fost uciși în loviturile aeriene din cursul nopții de vineri spre sâmbătă în enclavă, inclusiv în Rafah, au arătat autoritățile palestiniene.
"Au aruncat fluturași pe Rafah și au spus: de la Rafah la Al-Zawayda (un mic oraș din centrul Fââșiei Gaza - n.r.) este sigur, oamenii ar trebui să se evacueze acolo, și au făcut-o, și ce s-a întâmplat cu ei? Cadavre dezmembrate? Nu există niciun loc sigur în Gaza", a declarat pentru Reuters un oficial al Autorității Palestiniene, Khitam Al-Khatib, care a spus că și-a pierdut cel puțin 10 dintre rude într-un atac aerian asupra unei case.